b'\n_START_ARTICLE_\n802 Naval Air Squadron\n_START_SECTION_\nPalvelus\n_START_PARAGRAPH_\n802 laivue perustettiin 3. huhtikuuta 1933 yhdist\xc3\xa4m\xc3\xa4ll\xc3\xa4 408 ja 409 lentueet kalustonaan 9 Hawker Nimrodia ja 3 Hawker Ospreyta. Laivue siirrettiin HMS Gloriousille V\xc3\xa4limeren laivastoon. Laivue palasi Englantiin tukialuksen siirtyess\xc3\xa4 telakalle 1934. Laivue oli hetken aikaa sijoitettuna HMS Courageousille, kunnes HMS Glorious palasi palvelukseen V\xc3\xa4limerelle. Laivueen kalustoksi vaihdettiin toukokuusta 1939 alkaen 12 Gloster Sea Gladiatoria.\n_START_SECTION_\nToinen maailmansota\n_START_PARAGRAPH_\nToisen maailmansodan syttyess\xc3\xa4 laivue palveli edelleen HMS Gloriousilla kalustonaan Gloster Sea Gladiatorit. Laivue tuhoutui Saksan laivaston taisteluristeilij\xc3\xb6iden Scharnhorstin ja Gneisenaun upottaessa tukialuksen 8. kes\xc3\xa4kuuta 1939 Norjan rannikolla._NEWLINE_Laivue perustettiin uudelleen 21. marraskuuta 1940 804 laivueen lentueesta RNAS Hatstonissa kalustonaan 12 Grumman Martlettia. Laivue jaettiin kahtia ja sijoitettiin hein\xc3\xa4-elokuussa 1941 HMS Audacitylle ja HMS Argukselle. HMS Argukselle sijoitettu B-lentue (802B) siirrettiin HMS Victoriousille. Laivue kasattiin HMS Audacitylle ja se tuhoutui seuraavan kerran HMS Audacityn upotessa 21. joulukuuta 1941 saksalaisen sukellusveneen U-741:n torpedoitua sen._NEWLINE_Laivue perustettiin uudelleen 1. helmikuuta 1942 RNAS Yeoviltonissa kalustonaan kuusi Hawker Sea Hurricanea. Laivue siirrettiin syyskuussa HMS Avengerille yhdess\xc3\xa4 883 laivueen kanssa suojaamaan J\xc3\xa4\xc3\xa4meren saattuetta PQ18:a. Saattue oli ensimm\xc3\xa4inen, mink\xc3\xa4 suojana oli saattuetukialus. Laivueen palattua Englantiin syyskuussa sen kalustoksi vaihdettiin yhdeks\xc3\xa4n Hawker Sea Hurricane IIb:t\xc3\xa4. Kaluston vaihdon j\xc3\xa4lkeen laivue palasi HMS Avengerille suojaamaan Pohjois-Afrikan maihinnousua. Kolmannen kerran laivue menetettiin HMS Avengerin upotessa U-155:n torpedoimana 15. marraskuuta 1942._NEWLINE_Laivue perustettiin uudelleen 1. toukokuuta 1945 RNAS Arbroathissa kalustonaan 24 Supermarine Seafire L.III -konetta. Laivueen kalusto vaihdettiin elokuussa kahteentoista Seafire XV koneeseen. Laivue lakkautettiin muutama vuosi sodan p\xc3\xa4\xc3\xa4ttymisen j\xc3\xa4lkeen.'